钦定古今图书集成/明伦汇编/氏族典/第211卷 > 《廖用贤尚友录》 > 《毛氏族谱序》明·锺定
## 钦定古今图书集成/明伦汇编/氏族典/第211卷 > 《廖用贤尚友录》 > 《毛氏族谱序》明·锺定

余初至须江，见山川之秀，人物之盛，碑铭传记之所
载，慨然思所谓礼义之乡者，其在斯与？每与都人士
周旋，见其冲和谦抑，衣布素，啜芋蔬，事事皆合于古。
及同姓昆弟相称谓，辄并其姓而呼之。问其源流支
派，则高、曾之苗裔，期、功之行列也，间有昭穆越序者，
间有谑浪过虐者，此亦“上古朴略之风，知和而和，习”
焉不察耳。呜呼！谁生厉阶，至今为梗耶？非有守礼秉
义、确乎不拔者生其间，虽欲闲之而无可闲也。辛酉
冬，毛子默持其族谱告予曰：“默始祖州陵侯宝，渡江，
数传而迁信安，又数传而迁邑之清漾，有宋谏议公
注，弹击权奸，人称铁面祠部。”公滂，工诗歌，与苏文忠
公交善，所至有惠政。主簿公晃，与子居正，同登绍兴
进士，精于字学，为海内所宗。考订详慎，砚为之穿，学
者称为“铁砚先生。”明初取其书，定为《正韵》。他如筠守
公维瞻、祠部公抗指不胜屈。子姓繁衍，莫能详其世
次。有广川、东坑、塘源、中睦、里畬、沙堤诸派，惟同里之
镇安为最盛。明乡进士丽，慨然有志于族谱，始辑而
成书。迄辰州守允让订正前后，而谱乃大备。谱有《纶
音》，有《系图》，有奏疏、诗文之类，分为六集，合若干卷。又
越百馀年，一瑜、兆春、昌龄辈踵修之，迄今又四十有
馀载矣。板刻散佚，余小子默述而识之，不敢忘，且将
有事于续订也，愿先生为之序。嗟夫！田庐坟墓，丘墟
茂草，更姓易氏，名湮没而不传者，何可胜道！毛子乃
欲于兵燹式微之后，不汨没于流俗，而闲之于礼义，
并涯而止，庭流而出，从忠信以涉波涛，毛子殆加于
人一等矣。然则斯谱勿以一家视也，可以教一邑，且
可以教天下也夫。